ท่าอากาศยานเชียงใหม่ ต้อนรับผู้โดยสารเที่ยวบินจากกัวลาลัมเปอร์ เที่ยวบินแรก หลังรัฐบาลยกเลิกมาตรการ Test &amp; Go
นายวิจิตต์ แก้วไทรเทียม ผู้อำนวยการท่าอากาศยานเชียงใหม่ เปิดเผยว่า ท่าอากาศยานเชียงใหม่ให้การต้อนรับผู้โดยสารและนักท่องเที่ยว ที่เดินทางมากับสายการบินแอร์เอเชีย เที่ยวบินที่ AK856 จำนวน 83 คน ซึ่งเที่ยวบินดังกล่าวนับเป็นเที่ยวบินแรกที่กลับมาให้บริการอีกครั้ง หลังจากรัฐบาลยกเลิกมาตรการ Test &amp; Go ในการเดินทางเข้าประเทศไทย ซึ่งผู้โดยสาร หรือนักท่องเที่ยวที่ได้รับวัคซีนครบตามที่กำหนด ก็จะสามารถเดินทางเข้าประเทศไทยได้ โดยไม่ต้องตรวจโควิด หรือกักตัว แต่ต้องลงทะเบียนผ่านระบบ Thailand Pass (TP) ก่อนเดินทาง โดยหากเอกสารครบถ้วนก็จะได้รับอนุมัติภายใน 24 ชั่วโมง ทำให้เกิดความสะดวกมากขึ้น ปัจจุบันท่าอากาศยานเชียงใหม่ มีเที่ยวบินเฉลี่ยวันละ 90-100 เที่ยวบิน ผู้โดยสารเฉลี่ย 12,000-13,000 คน มีเส้นทางบินตรงครอบคลุมทุกภาคของประเทศ โดยเฉพาะจังหวัดท่องเที่ยว ซึ่งหากมีการเปิดประเทศแบบเต็มรูปแบบ คาดว่าจำนวนผู้โดยสารจะเพิ่มขึ้น จากการเดินทางระหว่างประเทศปัจจุบันมีสายการบินที่ทำการบินระหว่างประเทศ ออกจากท่าอากาศยานเชียงใหม่  มี 2 สายการบิน ได้แก่ สายการบิน Scoot tiger air บินตรงไปยังประเทศสิงคโปร์ทุกวันๆ ละ 1 เที่ยวบิน และล่าสุดสายการบินแอร์เอเชีย ทำการบินในเส้นทาง กัวลาลัมเปอร์-เชียงใหม่ - กัวลาลัมเปอร์ ทุกวันจันทร์ ศุกร์ อาทิตย์ เริ่มบินเที่ยวแรกหลังจากยกเลิกเที่ยวบินไปในช่วงสถานการณ์ COVID-19 ในวันที่ 2 พฤษภาคม 2565 โดยช่วงแรกในเดือนพฤษภาคม 2565 จะทำการบินจำนวน 10 วัน และมีแนวโน้มที่จะพิจารณากลับมาทำการบินเส้นทางบินระหว่างประเทศ เส้นทางอื่นๆ ในโอกาสต่อไป